CELEX: 62008TN0013
Language: sk
Date: 2008-01-04 00:00:00
Title: Vec T-13/08: Žaloba podaná 4. januára 2008 – Kinotita Grammatikou/Komisia

29.3.2008   
            
            
               SK
            
            
               Úradný vestník Európskej únie
            
            
               C 79/29
            
         Žaloba podaná 4. januára 2008 – Kinotita Grammatikou/Komisia
   (Vec T-13/08)
   (2008/C 79/57)
   Jazyk konania: gréčtina
   Účastníci konania
   
      Žalobca: Kinotita Grammatikou (Atény, Grécko) (v zastúpení: A. Papakonstantinou a M. Khaïntarlis, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie K(2004) 5509 z 21. decembra 2004 týkajúce sa priznania pomoci z Kohézneho fondu na projekt „Výstavba skládky odpadov v zariadení na spracovanie a nakladanie s odpadmi na mieste nazvanom ‚Mavro Vouno Grammatikou‘ v severovýchodnej oblasti Atiky v Helénskej republike“,
            
         
               —
            
            
               v prípade pochybností nariadiť prešetrenie na spornom mieste projektu a navrhnúť nezávislé technické posudky na podporu tvrdení žalobcu,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Pokiaľ ide o záujem na podaní žaloby o neplatnosť na základe článku 230 ES, žalobca tvrdí, že napadnuté rozhodnutie smerujúce k zriadeniu areálu hlbinného ukladania odpadu v mieste nachádzajúcom sa na okraji územia Kinotita Grammatikou sa ho bezprostredne a osobne dotýka, keďže predstavuje verejný subjekt na ochranu verejného zdravia a životného prostredia v regióne, kde sa nachádza financovaný projekt.
   Žalobca uvádza, že napadnuté rozhodnutie, s ktorého obsahom sa údajne zoznámil 9. novembra 2007, porušuje zároveň sériu ustanovení primárneho práva Spoločenstva na ochranu zdravia a životného prostredia a ustanovení sekundárneho práva Spoločenstva, ktoré ich spresňujú.
   Žalobca konkrétnejšie tvrdí, že financovanie projektu je v rozpore s cieľmi zachovania, ochrany a zlepšenia kvality životného prostredia, ochrany verejného zdravia, ako aj rozumného a racionálneho využívania prírodných zdrojov. Podľa žalobcu napadnuté rozhodnutie Komisie tiež obchádza predovšetkým ustanovenia článkov 3, 4 a 6 smernice 75/442 (1) a článkov 3 a 4 smernice 91/156 (2), ktoré v oblastiach prevencie, znižovania tvorby odpadov a ich škodlivosti ukladajú presne stanovené povinnosti.
   Nakoniec je podľa žalobcu zjavné, že zriadenie zariadenia na spracovanie a odstraňovanie odpadov vo vnútri chráneného regiónu nemôže byť v žiadnom prípade považované za projekt, ktorý spĺňa podmienky na financovanie z jedného z finančných nástrojov, akým je Kohézny fond, ktorý v zásade financuje iba projekty, ktoré sú v súlade s požiadavkami na ochranu životného prostredia.
   
      (1)  Smernica Rady 75/442/EHS z 15. júla 1975 o odpadoch (Ú. v. ES L 194, s. 39; Mim. vyd. 15/001, s. 23).
   
      (2)  Smernica Rady 91/156/EHS z 18. marca 1991, ktorou sa mení a dopĺňa smernica 75/442/EHS o odpadoch (Ú. v. ES L 78, s. 32; Mim. vyd. 15/002, s. 3).